Anna Kristjánsdóttir , landsþekktur vélstjóri , hefur búið á Tenerife um skeið . Hún er í átaki og hefur því hætt að drekka bjór : “ Frá því nokkru fyrir jól hefi ég verið í aðhaldi með vægast sagt lélegum afleiðingum . Ef frá er talið gamlárskvöld hefi ég ekki drukkið bjór síðan 20. desember . Ég gætti mín bæði um jól og áramót minnug þess að eitt kíló af súkkulaði breytist í tvö kíló af konu við neyslu og ég fer í gönguferð á hverjum degi . Samt er árangurinn sáralítill . Í gær gætti ég mín mjög vel . Mældi mig eftir fyrsta morgunpiss og byrjaði daginn á einni samloku og kaffi , hádegismaturinn samanstóð af fáeinum baconsneiðum og tveimur eggjum og kvöldmaturinn einungis tvær Frankfurterpylsur án viðbits . Með þessu drakk ég ómælt magn af sódavatni . Ég fór á Bar-Inn að venju og sagði fólki nokkrar krassandi lygasögur og skolaði niður með sódavatni . Ég fór svo snemma heim og í rúmið til að tryggja að allur bjúgur yrði farinn úr líkamanum að morgni . Þegar klukkan hringdi í morgun spratt ég framúr eins og fjöður , mældi mig eftir fyrsta piss og vonbrigðin urðu hræðileg . Ég hafði þyngst um 200 grömm . Það er ekki nema tvennt í stöðunni . Annað hvort lýgur nýja vigtin mín eða það sem ég held . Sódavatn er fitandi . ”